Letette az esküt Dombóvár új polgármestere
Letette hivatali esküjét Patay Vilmos, Dombóvár október 11-én megválasztott, fideszes polgármestere; a város új vezetõje programbeszédében új korszakot ígért Dombóvárnak.
A legnagyobb változás, hogy tiszta kézzel fogom irányítani Dombóvárt - hangoztatta Patay Vilmos a város képviselõ-testületének hétfõi, rendkívüli ülésén.
Tiszta kézzel nyúlunk a közpénzekhez, a városháza mûködése a lehetõ legáttekinthetõbb lesz - mondta a szavazatok 62 százalékával polgármesterré választott politikus. Hozzátette, hogy kivizsgálnak minden szerzõdést, gyanús ügyet, és ha törvénysértést találnak, jogi lépéseket tesznek.
Az MTI kérdésére a polgármester azt mondta, egyelõre pletykák vannak gyanús ügyekrõl. Konkrétan egy ingatlanvásárlást említett; mint mondta, az önkormányzat megvásárolt egy épületet, amelyre állítólag két eltérõ értékbecslés készült, és a képviselõ-testület elé a nagyobb összegût terjesztették elõ.
Patay Vilmos programbeszédében többek között kiemelte: adókedvezményt tervez bevezetni a nettó kétmillió forintnál kisebb árbevételû dombóvári vállalkozásoknak. Ösztöndíjprogramot indít hátrányos helyzetû fiataloknak; az érintettek bevonásával alakítják át a város akadálymentesítési programját, valamint bevezetik a sport-, kulturális és szabadidõs szolgáltatásokban kedvezményekre jogosító Dombóvár-kártyát.
A programot a testület szocialista képviselõ-csoportjának nevében Talapka Rudolf támogatásáról biztosította.
Patay Vilmos korábban kijelentette: lemondásra szólítja fel Krauss Péter MSZP-s alpolgármestert. Az MTI-nek az ülést követõen elmondta: ezt a városháza szerdai átvétele után fogja megtenni. "Nem változott az elképzelésem, ezt várják tõlem a dombóváriak is" - tette hozzá.
A kérdésre, hogy a jelenleg kisebbségben lévõ Fidesz-frakció támogatása elegendõ lesz-e programjának végrehajtásához, azt válaszolta: az eddigi tárgyalások alapján az elõterjesztésekhez egyenként kell megszereznie a többségi támogatást. A szocialista képviselõ-csoportra utalva megjegyezte: nem gondol arra, hogy egy pécsihez hasonló változás lesz közöttük. Pécsett Páva Zsolt fideszes polgármester megválasztását követõen a közgyûlés egy független és két szocialista képviselõje új frakciót alapított, amely támogatásáról biztosította a polgármestert.
Dombóvár új vezetõje azt is közölte, hogy a következõ ülésen kezdeményezni fogja a frakciók megszüntetését, amely véleménye szerint csökkenti majd a megosztottságot.
A dombóvári testületben jelenleg az MSZP-nek nyolc, a Fidesz-KDNP-nek hat, a Szövetség Dombóvárért nevû szervezetnek kettõ, az MDF-nek egy képviselõje van.
polgármester Fidesz